ซันจู (ภาพยนตร์)

***ซันจู*** (; ) เป็นภาพยนตร์ชีวประวัติแนวดราม่าและสุขนาฏกรรมภาษาฮินดีของอินเดียในปี ค.ศ. 2018 กำกับและตัดต่อโดยราชกุมาร หิรานี โดยยังได้เขียนบทร่วมกับอภิชาต โชศี และอำนวยการสร้างร่วมกับ วิธุ วิโนท โจปรา ภายใต้ชื่อวิโนท โจปรา ฟิล์มส์ และ ราชกุมาร หิรานี ฟิล์มส์ ภาพยนตร์เรื่องนี้บอกเล่าเรื่องราวชีวิตของสัญชัย ทัตต์ โดยมุ่งไปที่เรื่องการเคยเสพยาเสพติดของเขาและการถูกจับกุมในช่วงการก่อวินาศกรรมในเมืองบอมเบย์ รวมถึงความสัมพันธ์กับพ่อของเขาและผลงานการแสดง โดย รัณพีร์ กปูร รับบทเป็นตัวเขาพร้อมทั้งนักแสดงสมทบอีกมากมาย รวมถึง วิกกี เกาศัล, ปเรศ ราวัล, อนุษกา ศรรมา, ทียา มิรซา, มนีษา โกอิราลา, กริศมา ตันนา,  จิม สรภ์ และ โสนัม กปูร

ในระหว่างการสนทนากับราชกุมาร สัญชัยได้เล่าเรื่องราวชีวิตของเขา ซึ่งราชกุมารพบว่าน่าสนใจและเป็นแรงบันดาลใจให้เขาสร้างภาพยนตร์ที่อิงจากชีวิตของสัญชัย ภาพยนตร์เรื่องนี้มีชื่อว่า *ซันจู* ตามชื่อเล่นที่นรคีส แม่ของสัญชัยเคยเรียกเขา การถ่ายทำหลักเริ่มต้นในเดือนมกราคม ค.ศ. 2017 และเสร็จสิ้นในเดือนมกราคม ค.ศ. 2018 เพลงประกอบภาพยนตร์ประพันธ์โดยโรหัน-โรหัน และ วิกรม โมนโตรส โดยมี เอ. อาร์. ระห์มานเป็นผู้ประพันธ์เพลงรับเชิญ ฟ็อกซ์ สตาร์ สตูดิโอส์ ได้รับสิทธิ์ในการจัดจำหน่ายภาพยนตร์เรื่องนี้

*ซันจู* เข้าฉายทั่วโลกเมื่อวันที่ 29 มิถุนายน ค.ศ.2018 โดยได้รับเสียงวิจารณ์เชิงบวกจากนักวิจารณ์ โดยยกย่องการกำกับ บทภาพยนตร์ ดนตรีประกอบ และการตัดต่อภาพยนตร์ของราชกุมาร รวมไปถึงการแสดง (โดยเฉพาะของรัณพีร์, วิกกี, ปเรศ และมนีษา) แม้จะมีการวิพากษ์วิจารณ์ว่าฟอกขาวภาพลักษณ์ของตัวเอก (สัญชัย) จนเกินไป *ซันจู* ทำรายได้เปิดตัวสูงสุดในบรรดาภาพยนตร์ที่เข้าฉายในอินเดียในปี ค.ศ. 2018 และเพียงแค่สามวันก็มีรายได้จากการฉายในวันเดียวสูงสุดเป็นประวัติการณ์สำหรับภาพยนตร์ภาษาฮินดีในอินเดีย พร้อมรายได้ทั่วโลกกว่า ₹587 กรอร์ *ซันจู* กลายเป็นภาพยนตร์อินเดียที่ทำรายได้สูงสุดเป็นอันดับสองในปี ค.ศ. 2018 (รองจากภาพยนตร์ภาษาทมิฬ *2.0* ซึ่งนำแสดงโดย รชินิกานต์) และเป็นภาพยนตร์ภาษาฮินดีที่ทำรายได้สูงสุดในปี ค.ศ. 2018 และเป็นภาพยนตร์ที่ทำรายได้สูงสุดตลอดอาชีพของรัณพีร์ จนกระทั่งถึงการเปิดตัวภาพยนตร์ Animal ในปี ค.ศ. 2023 ภาพยนตร์เรื่องนี้ได้รับการเสนอชื่อเข้าชิงเจ็ดรางวัลในงานฟิล์มแฟร์อวอร์ดครั้งที่ 64 รวมถึงภาพยนตร์ยอดเยี่ยมและผู้กำกับยอดเยี่ยม โดยรัณพีร์ได้รับรางวัลนักแสดงนำชายยอดเยี่ยม และวิกกีได้รับรางวัลนักแสดงสมทบชายยอดเยี่ยม

## เนื้อเรื่อง
ดี. เอ็น. ตรีปาถี นักแต่งเพลง ได้รับว่าจ้างให้เขียนหนังสือชีวประวัติของสัญชัย ทัตต์ หรือซันจู แต่เนื่องจากเนื้อหาช่วงต้นได้เปรียบเทียบเขากับ มหาตมา คานธี อย่างประชดประชัน ทำให้ซันจูฉุนขาดและไล่เขาออกไปพร้อมเผาหนังสือทิ้ง ขณะเดียวกันกับที่ศาลสูงสุดอินเดียมีคำตัดสินเกี่ยวกับเหตุระเบิดในบอมเบย์เมื่อปี ค.ศ. 1993 และตัดสินจำคุกซันจูเป็นเวลา 5 ปี ฐานละเมิดพระราชบัญญัติอาวุธ ค.ศ. 1959 เพื่อเผยแพร่เรื่องราวของเขาสู่สาธารณะ มานยตา ภรรยาของเขา จึงติดต่อวินนี่ ดิแอซ นักเขียนในลอนดอนเพื่อขอให้เขียนชีวประวัติของเขา ขณะนั้นเองวินนี่ก็ถูกซุบิน มิสตรี ผู้รับเหมาก่อสร้างอสังหาริมทรัพย์คนหนึ่ง เข้ามาหาวินนีและบอกเธอว่าอย่าเขียนหนังสือชีวประวัติให้กับซันจู ด้วยความสงสัยของเธอ ซุบินจึงขอให้วินนี่ถามซันจูเกี่ยวกับจำนวนผู้หญิงที่เขาเคยหลับนอนด้วย และบอกว่าถ้าซันจูตอบว่าน้อยกว่า 200 คนแปลว่าเขาโกหก เมื่อเธอมาหาซันจู เขาก็หัวเราะและตอบกลับออกมาด้วยจำนวนตัวเลขที่สูงกว่านั้น วินนี่จึงรู้ว่าซันจูพูดความจริงจึงตัดสินใจสัมภาษณ์เขาสำหรับหนังสือเล่มนี้ และบทแรกของชีวิตเขาซึ่งเกี่ยวข้องกับซุบิน ก็ถูกเปิดเผยออกมาพร้อมกับการย้อนอดีต

สุนีล ทัตต์ พ่อของซันจู วางแผนที่จะเปิดตัวลูกชายของเขาด้วยภาพยนตร์เรื่องแรกอย่าง Rocky (ค.ศ. 1981) ซันจูไม่พอใจกับการควบคุมเขาของพ่อในกองถ่าย จึงได้หันเข้าหาซุบิน ซึ่งเพื่อน ๆ ของพวกเขาตั้งฉายาว่า "พระเจ้า" และได้ให้ซันจูลองเสพยาเป็นครั้งแรก เขาติดยาทันที แต่หลังจากนั้นไม่นาน ซันจูก็พบว่านรคีส แม่ของเขาป่วยเป็นมะเร็งตับอ่อนและต้องเดินทางไปนิวยอร์กเพื่อรับการรักษา ยิ่งทำให้เขาติดสุราและยาเสพติดมากขึ้น

ที่นิวยอร์ก ซันจูพบกับกัมเลศ "กัมลี" กันไหยาลาล กปาสี ผู้ซึ่งเป็นแฟนคลับของทั้งนรคีสและสุนีล ทัตต์ และพวกเขาก็เป็นเพื่อนกันอย่างรวดเร็ว กัมลีช่วยซันจูให้ห่างไกลจากยาเสพติดและให้เขากลับไปสนใจครอบครัว อย่างไรก็ตาม หลังจากที่ซันจูรู้ว่ารูบี แฟนสาวของเขาถูกจัดแจงให้แต่งงานกับคนอื่นเพราะพ่อของเธอรับกับพฤติกรรมเขาไม่ไหว ซันจูก็กลับไปเสพยาอีกครั้ง กัมลีโน้มน้าวรูบีให้จดทะเบียนสมรสกับซันจู โดยรับรองว่าเขาจะกลับตัวกลับใจและพร้อมที่จะใช้ชีวิตที่เหลืออยู่กับเธอ เมื่อรูบีรู้ตัวว่ายังรักซันจู เธอจึงไปที่สำนักงานทะเบียน แต่ไม่พบเขาอยู่ที่นั่น และเมื่อมาถึงบ้านของเขา เธอก็พบว่าเขายังอยู่ภายใต้ฤทธิ์ยา จึงตัดสินใจหนีห่างจากเขา

นรคีสเสียชีวิตใน 3 วันก่อนที่ภาพยนตร์เรื่อง Rocky จะฉายวันแรก สร้างความสะเทือนใจให้กับซันจู ซึ่งภายหลังตกลงเข้ารับการบำบัดที่ศูนย์ฟื้นฟูในสหรัฐ ซันจูมีแม่เป็นแบบอย่าง และฟื้นตัวได้ด้วยความช่วยเหลือจากพ่อและกัมลี เมื่อกลับมาถึงอินเดีย เขาพบซุบินอยู่ที่หน้าประตูบ้าน เขาต้อนรับซุบินพร้อมกับยาเสพติดอีก ก่อนที่จะพบว่าซุบินนำเอายาเสพติดให้เขาเสพมาตลอดขณะที่ตัวซุบินเองใช้น้ำตาลกลูโคสหลอกว่าเสพเหมือนกัน ด้วยความโกรธ ซันจูจึงอัดซุบินและไล่เขาไปให้พ้น

กลับมาสู่ปัจจุบัน เมื่อซุบินเผชิญหน้ากับวินนี่อีกครั้ง เขาโต้แย้งเธอด้วยการเปิดเผยว่ากัมลี เพื่อนของซันจูตัดขาดกับเขาไปแล้ว เธอจึงตระหนักว่าบทต่อไปอาจเกี่ยวข้องกับกัมลี ซึ่งปัจจุบันเป็นเศรษฐี และห่างเหินจากซันจูไปแล้ว  เธอจึงตามหาเขาที่นิวยอร์ก ตอนแรกเขาลังเลเพราะรู้สึกว่าเสียเวลาชีวิตไปหลายปีกับซันจู แต่ในที่สุดก็ยอมพูดออกมาหลังจากที่สังเกตเห็นของขวัญที่เขามอบให้นรคีส ซึ่งเป็นรูปถ่ายของซันจู

ในช่วงทศวรรษ 1990 ซันจูหันมาเพาะกายและออกกำลังกาย และการงานของเขาในวงการบอลลีวูดก็พัฒนาขึ้นอย่างมาก เขาหักหลังกัมลีด้วยการมีความสัมพันธ์ลึกซึ้งกับพิงกี้ แฟนสาวชาวคุชราตของกัมลี แต่ภายหลังกัมลีก็เข้าใจซันจูเมื่อรู้ว่าพิงกี้ต้องการเขาเพียงเพราะความร่ำรวยของเขาเอง

หลังจากการทำลายมัสยิดบาบรีในปี ค.ศ. 1992 สุนีล ซึ่งเป็นสมาชิกสภาผู้แทนราษฎรในโลกสภา ได้รับโทรศัพท์ข่มขู่หลายครั้งจากกลุ่มฮินดูหัวรุนแรง ประกอบกับหลังจากบ้านของกัมลีถูกขว้างก้อนหินใส่ ซันจูจึงซื้อปืนเล็กยาวจู่โจมไทป์ 56 อย่างผิดกฎหมายเพื่อป้องกันตัว  ไม่นานหลังจากนั้น ก็เกิดระเบิดหลายครั้งในบอมเบย์ ซันจูถูกจับกุมในปี ค.ศ. 1993 ในข้อหาครอบครองอาวุธผิดกฎหมายที่จัดหาโดยกลุ่มดีกัมปานี ซึ่งคาดว่าถูกขนส่งเพื่อไปใช้ป้องกันตัวในช่วงที่อาจเกิดการจลาจลทางศาสนาหลังจากเกิดเหตุระเบิด ซันจูถูกตัดสินว่ามีความผิดและถูกจำคุกห้าปีภายใต้พระราชบัญญัติป้องกันการก่อการร้ายและกิจกรรมก่อกวน (TADA) ซึ่งทำให้อาชีพนักแสดงของเขาเกิดความเสียหายอย่างหนัก และสื่อก็ตราหน้าเขาว่าเป็นผู้ก่อการร้าย วันหนึ่ง กัมลีอ่านพาดหัวข่าวหนังสือพิมพ์ว่า "รถบรรทุก RDX ที่บ้านของ[สัญชัย]ทัตต์" กัมลีจึงเชื่อว่าซันจูอาจมีความผิด เมื่อเขาเข้าไปสอบถามกับสุนีล จึงพบว่าสุนีลกำลังขอให้ลูกชายให้สารภาพในชั้นศาล จึงตัดความสัมพันธ์กับซันจู วินนี่เองก็คิดที่จะเลิกอ่านหนังสือเล่มนี้เช่นกันเนื่องจากเธอมีความรู้สึกที่ซับซ้อนเกี่ยวกับเนื้อหา จนกระทั่งมานยตาส่งคลิปเสียงของซันจูให้เธอ ซึ่งทำให้เธอตระหนักว่าคำบอกเล่าของกัมลีอาจมีความเข้าใจผิด

หลังจากได้รับการปล่อยตัวในปี ค.ศ. 1995 ซันจูก็ปรากฏตัวในภาพยนตร์หลายเรื่องแต่ไม่ประสบความสำเร็จ ความนิยมของเขาเริ่มลดลงเมื่อใกล้ถึงทศวรรษ 2000 เขาถูกพ่อ (ซึ่งรับบทเป็นพ่อของเขาในเรื่องด้วย) บังคับให้รับบทนำในภาพยนตร์เรื่อง Munna Bhai M.B.B.S. (ค.ศ. 2003) การแสดงครั้งนี้ทำให้ซันจูได้รับรางวัลฟิล์มแฟร์อวอร์ด สาขาการแสดงบทบาทตลกยอดเยี่ยม และภาพลักษณ์ของเขาก็ดีขึ้น ซึ่งทำให้พ่อของเขาภาคภูมิใจ แต่หลังจากนั้นไม่นาน สุนีล ทัตต์ ก็เสียชีวิต

ในปี ค.ศ. 2006 แม้ศาลสูงบอมเบย์จะไม่ตัดสินว่าซันจูเป็นผู้ก่อการร้าย แต่ก็ตัดสินว่าซันจูมีความผิดตามพระราชบัญญัติอาวุธปืน เขาถูกจับกุมอีกครั้งในปี ค.ศ. 2013 ด้วยคำตัดสินเดียวกับที่ศาลสูงสุดอินเดียยืนยัน ด้วยความช่วยเหลือของมานยตา ซันจูจึงสามารถโน้มน้าวให้วินนีและกัมลีเชื่อว่าเขาบริสุทธิ์ โดยกล่าวหาว่าสื่อกล่าวหาเขาอย่างผิด ๆ ว่าเป็นผู้ก่อการร้าย

เมื่อเขาได้รับการปล่อยตัวในปี ค.ศ. 2016 เขาจึงพบว่าวินนี่เขียนชีวประวัติของเขาเสร็จแล้วในชื่อ Kuch Toh Log Kahenge (ใครสักคนอยากบอกอะไร) ซึ่งตั้งชื่อตามเพลงโปรดเพลงหนึ่งของสุนีลจากภาพยนตร์เรื่อง Amar Prem (ค.ศ. 1972) เขาได้พบกับกัมลีและมานยตาอีกครั้ง และบอกลูก ๆ ว่าอย่าเป็นเหมือนเขา แต่ให้เป็นเหมือนสุนีล พ่อของเขา

## นักแสดง

## แหล่งอ้างอิง

## แหล่งข้อมูลอื่น
*
*
*
*

หมวดหมู่:ภาพยนตร์ที่ออกฉายในปี พ.ศ. 2561
หมวดหมู่:ภาพยนตร์ภาษาฮินดี
หมวดหมู่:ภาพยนตร์ชีวประวัติ
หมวดหมู่:ภาพยนตร์ที่มีฉากในนครนิวยอร์ก